“โตโยต้า” พร้อมลุย เปิดสายผลิตรถ 2 รง. “สำโรง-บ้านโพธิ์” เต็มสูบ ควบคู่คุมเข้ม “โควิด”
"โตโยต้า" พร้อมลุย เปิดสายผลิตรถ 2 โรงงาน "สำโรง-บ้านโพธิ์" เต็มสูบ ควบคู่มาตรการคุมเข้ม "โควิด" ส่วน "เกตเวย์" เริ่ม 25 พ.ค.นี้!
"โตโยต้า" พร้อมลุย เปิดสายผลิตรถ 2 โรงงาน "สำโรง-บ้านโพธิ์" เต็มสูบ ควบคู่มาตรการคุมเข้ม "โควิด" ส่วน "เกตเวย์" เริ่ม 25 พ.ค.นี้!
13 พ.ค. 2563

นายมิจิโนบุ ซึงาตะ กรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด เปิดเผยว่า บริษัทฯกลับมาเปิดสายการผลิตรถยนต์ทั้ง 2 กะ ของโรงงานประกอบรถยนต์โตโยต้า สำโรง จ.สมุทรปราการ และโรงงานประกอบรถยนต์ โตโยต้า บ้านโพธิ์ จ. ฉะเชิงเทรา เมื่อวันที่ 11 พ.ค.ที่ผ่านมา ในขณะที่โรงงานประกอบรถยนต์โตโยต้าเกตเวย์ จ.ฉะเชิงเทรา นั้น จะกลับมาเริ่มเปิดสายการผลิตอีกครั้งในวันที่ 25 พ.ค.นี้
ทั้งนี้ ตามที่บริษัท โตโยต้า มอเตอร์ ประเทศไทย จำกัด ได้ประกาศหยุดพักสายการผลิตเป็นการชั่วคราว สืบเนื่องจากสถานการณ์ของการผลิตชิ้นส่วนจากทั่วโลกที่ได้รับผลกระทบจากการแพร่ระบาดของไวรัสโควิด-19 ตลอดจนเป็นการให้ความร่วมมือกับมาตรการการควบคุมการแพร่ระบาดของภาครัฐ ในช่วงเวลาการหยุดพักสายการผลิตชั่วคราวนั้น บริษัทฯได้เตรียมความพร้อมอย่างต่อเนื่อง ทั้งในด้านความพร้อมของสายการผลิต พนักงาน และระบบการจัดเตรียมชิ้นส่วน เพื่อให้มั่นใจว่าการเปิดสายการผลิตรถยนต์ของโรงงานประกอบรถยนต์โตโยต้าในประเทศไทยทั้ง 3 แห่งนี้ จะยังคงไว้ซึ่งมาตรฐานการผลิต และการควบคุมคุณภาพผลิตภัณฑ์สูงสุด ดังเช่นที่ผ่านมา
อย่างไรก็ดี การเปิดสายการผลิตรถยนต์ของโรงงานประกอบรถยนต์โตโยต้าในประเทศไทยทั้ง 3 แห่ง จะดำเนินการภายใต้แนวทางปฏิบัติการป้องกันของกรมควบคุมโรค กระทรวงสาธารณสุข คำนึงถึงสวัสดิภาพและความปลอดภัยของพนักงานเป็นสำคัญ
โดยบริษัทฯ ได้มีการกำหนดมาตรการป้องกันการแพร่ระบาดในบริษัทฯ อย่างเคร่งครัด เช่น การเพิ่มรอบการทำความสะอาดพื้นที่ปฏิบัติงาน การให้พนักงานเว้นระยะห่าง (Social Distance) การให้พนักงานตรวจเช็คสุขภาพและหมั่นรักษาสุขอนามัยส่วนตัวอยู่เสมอ การลดจุดสัมผัสต่าง ๆ ในพื้นที่โรงงานและสำนักงาน การจัดรอบรถโดยสารเพื่อลดความหนาแน่นระหว่างการเดินทาง การกำหนดมาตรการการใช้พื้นที่พักผ่อน โรงอาหาร และห้องน้ำ หรือการกำหนดให้พนักงานส่วนใหญ่ทำงานจากที่บ้าน (Work from Home) เป็นต้น